**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.11.2019, ora 08.00 – 15.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.11.2019, ora 07.00**

**RÂURI**

Debitele au fost în creștere, ca urmare a precipitațiilor înregistrate și propagării pe râurile din bazinul Jiului, bazinul mijlociu și inferior al Oltului și din bazinele superioare ale Argeșului și Ialomiței și doar prin propagare pe cursurile inferioare ale Vișeului și Izei și pe cursul mijlociu al Someșului. Pe celelalte râuri, debitele au fost relativ staționare.

Debitele se situează în general la valori cuprinse între 30-90% din mediile multianuale lunare şi mai mici (sub 30% din normalele lunare) pe: Tur, Barcău, Crișul Negru, Bega Veche, Moraviţa, Nera, Jijia, Bârlad, cursul inferior al Bistriței, unii afluenţi ai Someșului (Lonea de Jos, Fizeș, Lăpuş, Cavnic), Mureșului (Luţ, Comlod, Feernic, Vișa, Domald, Secaș, Sebeș, Râul Mare), Jiului (Jaleş, Coşuştea, Amaradia), Oltului (Ghimbășel, Hârtibaciu, Lotru, Beica, Olteț) și Trotușului.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare, exceptând cursurile inferioare ale Jiului și Oltului, unde vor fi în creștere prin propagare.

Pe râurile din bazinele hidrografice: Vișeu, Iza, Tur, Someș, bazinul superior al Jiului și bazinul mijlociu al Oltului, râurile vor fi în scădere.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 14.11.2019 – 15.11.2019 a fost în creştere, având valoarea de 4300 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

Debitul la intrarea în ţară (secţiunea Baziaş) va fi în creștere (4400 m3/s).

În aval de Porţile de Fier debitele vor fi în creştere.

**2.** **Situația meteorologică în intervalul 14.11.2019, ora 09.00 – 15.11.2019, ora 06.00**

**ÎN ŢARĂ**

Vremea a fost, în general, închisă. În cursul zilei, a plouat pe arii extinse în jumătatea de vest a țării și cu totul izolat în rest, iar noaptea îndeosebi în regiunile sudice, sud-estice și centrale. În Banat și în Oltenia cantitățile de apă au depășit izolat 25 l/mp, până la 42 l/mp la Drobeta-Turnu Severin. Vântul a suflat cu putere pe crestele Carpaților Orientali și Meridionali (cu rafale ce au atins la începutul intervalului 100 km/h la Vârful Omu), iar intensificări temporare, dar la cote mult mai reduse, s-au semnalat și în celelalte regiuni, în special ziua, local în Muntenia și Dobrogea și izolat în rest. Temperaturile maxime, deși în scădere față de ziua precedentă, au fost în continuare mai ridicate decât cele specifice perioadei și s-au încadrat între 10 grade la Darabani și 19 grade la Boița și Odorheiu Secuiesc. La ora 06.00 se înregistrau valori termice cuprinse între 7 grade la Darabani, Suceava, Cotnari, Târgu Neamț, Toplița, Joseni, Miercurea Ciuc și Întorsura Buzăului și 16 grade la Gura Portiței, Constanța-dig și Mangalia. Dimineața și în a doua parte a nopții a fost ceață, pe arii restrânse în vestul și sud-vestul teritoriului.

**OBSERVAȚII:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate emise de SRPV Craiova, respectiv de SRPV Timișoara.

**LA BUCUREŞTI**

Vremea a fost în general închisă. În a doua parte a zilei și noaptea, temporar a plouat slab. Vântul a suflat moderat în primele ore, cu viteză de până la 36 km/h, iar apoi a suflat în general slab. Temperatura maximă a fost de 15 grade la toate stațiile meteorologice, iar la ora 06.00 se înregistrau 10 grade la Băneasa și 11 grade la Afumați și Filaret.

**3. Prognoza meteorologică în intervalul 15.11.2019, ora 09.00 – 16.11.2019, ora 09.00**

**ÎN ŢARĂ**

Vremea se va ameliora, iar valorile termice vor fi mult mai ridicate decât în mod normal la această dată. Astfel, temperaturile maxime vor fi cuprinse între 10 și 20 de grade, iar cele minime între 1 grad în depresiunile din estul Transilvaniei și 13 grade pe litoral și în Dealurile de Vest. Cerul va fi variabil, cu înnorări temporare. Pe arii restrânse va ploua slab, mai ales în prima parte a zilei și cu o probabilitate mai mare în zonele de munte, în estul, centrul și sudul țării. Vântul va sufla slab și moderat, cu intensificări îndeosebi seara și noaptea, pe crestele Carpaților Meridionali, unde la rafală se vor depăși viteze de 65...75 km/h, dar și în Banat, pe arii restrânse cu peste 45...55 km/h. Dimineața, dar mai ales noaptea, în zonele joase de relief se va semnala ceață.

**LA BUCUREŞTI**

Cerul va fi variabil, mai mult noros în prima parte a zilei, dar și spre sfârșitul intervalului, când vor fi condiții de ceață. Vântul va sufla slab până la moderat. Temperatura maximă se va situa în jurul a 16 grade, iar cea minimă va fi de 7...9 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

***Garda Forestieră Brașov*** informează despre producerea, la 13.11.2019, la ora 14.00, unui incendiu care a afectat 10 ha litieră într-un fond forestier de stat pe raza O.S. Dumbrăveni, Comuna Lăslea, sat Mălăncrav. Cauzele declanșatoare: foc deschis, lăsat nesupravegheat. Incendiul a fost stins la 14.11.2019, la ora 12.50, prin intervenția a 33 de pompieri, 3 silvicultori.

***Garda Forestieră Brașov*** informează despre producerea, la 13.11.2019, la ora 12.00, unui incendiu care a afectat 0.2 ha litieră pe raza Regiei Publice Locale a Pădurilor Piatra Craiului - Zărnești . Nu se cunosc cauzele declanșatoare. Incendiul a fost stins la 14.11.2019, la ora 03.00, prin intervenția a 31 de pompieri, 20 de silvicultori si 7 cetățeni.

***Administrația Rezervației Biosferei Delta Dunării*** informează că incendiul izbucnit la 13.11.2019, la ora 14.30, în zona Islaz Pătlăgeanca, între lacul Topolca și DJ 222 N – județul Tulcea, s-a stins în ziua de 13.11.2019, la ora 21.30. Au ars cca. 80 ha de vegetație uscată-stuf, papură și cca 30 de sălcii. Nu au fost observate mortalitați la păsări sălbatice și mamifere. La stingerea incendiului au participat popieri ISU și inspectori ARBDD. Nu sunt obiective socio-economice afectate.

***Administrația Rezervației Biosferei Delta Dunării*** informează despre producerea, la 12.11.2019, la ora 16.20, unui incendiu în zona canal Litieni (între canal Magearu și canal Sidor), District Ecologic Sulina, pe raza com. C.A. Rosetti - județul Tulcea. Incendiul s-a stins în data de 12.11.2019, la ora 18.40. Au ars cca. 4 ha de vegetație uscată-stuf, papură. Nu au fost observate mortalități la păsări sălbatice și mamifere. Nu se cunosc cauzele declanșatoare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.